Салдатам прапаноўвалі рыхтавацца паступаць ва ўніверсітэт міжнародных адносін. А саслужывец Лявонаў, які родам быў з Горак, з цікавасцю расказаў пра Беларускую дзяржаўную сельскагаспадарчую акадэмію. І Міхась пасля службы падаўся на агранамічны факультэт, але не хапіла ведаў, каб паступіць. Пайшоў на падрыхтоўчы факультэт, а потым стаў і студэнтам. У час вучобы актыўна займаўся грамадскімі справамі. Захапляўся танцамі, спортам. Перад размеркаваннем прапанавалі застацца ў аспірантуры, але такой раскошы ён сабе не мог дазволіць. Бацькі працавалі ў калгасе і выхоўвалі пяцярых дзяцей. На значную падтрымку з дому не разлічваў. На старэйшых курсах уладкаваўся вахцёрам у студэнцкім інтэрнаце. Пасля атрымання дыплома вучонага-агранома імкнуўся на вытворчасць. У вядомым не толькі на Беларусі камянецкім калгасе “Савецкая Беларусь” працаваў аграномам студэнцкі сябра Аляксандр Шык, які запрасіў яго ў гаспадарку.